पंचायत एवं ग्रामीण विकास विभाग ने हर पंचायत में मुक्तिधाम के लिए जगह चिन्हित की थी। इसके बाद विभिन्न योजाओं के मद से इन मुक्तिधाम में टीनशेड और चबूतरों के निर्माण के निर्देश भी दिए थे, लेकिन ग्रामीण इलाकों में ये मुक्तिधाम अतिक्रमण और भ्रष्टाचार का शिकार हो गए। हालत अब यह है कि बारिश में लोगों के मृतकों का अंतिम संस्कार सड़कों पर, खेतों में करने पड़ रहे हैं। बरसते पानी में लोग चिता के ऊपर तिरपाल लेकर खड़े रहते हैं, ताकि बारिश का पानी चिता की आग को ठंडा न कर दे। इस तरह के यातना भरे अंतिम संस्कार के मामले सामने आने पर कलेक्टर मुरैना भरत यादव ने जिला पंचायत को निर्देश दिए हैं कि जल्द से जल्द इन विसंगतियों को दूर किया जाए।